Kollár, Boris, poslanec NR SR (2019-12-05):
Ďakujem, pán predsedajúci. Ďakujem, pán predkladateľ, poslanec Zlatko, a chcel by som vám k tejto veci povedať, že ma veľmi mrzí, že dnes dnešné plénum je tuná absolútne prázdne, hlavne keď to predkladala strana SMER a máme tuná len Zlatka a máme tuná len jedného, dvoch poslancov. Ja nebudem ani osobný, už ide vianočná nálada, ja ju mám dobrú. Chcel by som ale cez to všetko povedať, že toto je iba marketingový ťah SMER-u preto, lebo keby sme sa nad tým zamysleli a boli naozaj pragmatickí, tak si povedzme, že my tu nemusíme zachraňovať slovenské zlato pred zlým Angličanom. Ja by som tunak skôr zachraňoval toto zlato pred terajšou kleptokraciou, ktorá nám vládne. Bohužiaľ, Slováci majú nejak v genetickej výbave každý zlatý poklad ukradnúť. Čiže pre mňa za mňa, keby som chcel bojovať za to zlato, tak by som na vašej strane bojoval za to, aby sme to možno ešte posunuli ďalej, najlepšie možno za Antarktídu a tam by sme to mohli pred Slovákmi ochrániť. Mali sme tunak zbierku na slovenský poklad, sme sa raz zbierali na Alweg. No kde sú tie peniaze, kde je to zlato? No nikde, fuč. Potom sme sa znova zbierali na, Matici slovenskej. Keď otvoríte ten trezor, zase je to fuč. A ja sa obávam, že pri tejto vláde, keď to doveziete, že jedného dňa sa na to pôjdeme pozrieť a bude to znova fuč, no lebo v tomto ste výborní. Takže, priatelia, poďme späť od žartov k pragmatizmu. My nemáme žiadne investičné zlato, my máme len monetárne a máme zlato, ktoré proste dneska je uložené v Bank of England a guvernér Národnej banky alebo vlastne Národná banka s tým obchoduje. Slovenská republika má z tohto výnos okolo 5 mil. ročne, 5 mil. eur ročne. Za desať rokov je to 50 mil. euro a týchto 50 mil. euro kľudne môže pokryť lieky pre deti, matky s deťmi do šesť rokov, pre dôchodcov na jeden rok to môže vykryť tieto lieky zadarmo. Nie, vy neposkytnete tým matkám s deťmi zadarmo, nedožičíte tým chudákom-dôchodcom lieky zadarmo, ale beriete od nich poplatky a kľudne to zlato stiahnete späť. Ale vy s tým nenaobchodujete, pred vami to zlato treba uchovať a nejak uchrániť, lebo keď začnete s ním vy obchodovať, tak naozaj raz ten trezor otvoríme a nebude tam ani gram toho zlata. To znamená, že Slovenská republika s tým obchoduje a má z toho ročne 5 mil. euro. Idete to populisticky doniesť na Slovensko, mňa mrzí, že proste takýto zákon predloží strana SMER a ten predkladateľ tu nesedí, nesedí tu ani jeden váš poslanec a nikto z vašich sa tu neprihlási do rozpravy a neobhajuje tento nezmysel. Osobne si myslím, že je to absolútne absolútna hlúposť. Len návrat tohto zlata, technická, bude stáť niečo medzi 1 a 2 mil. euro bude stáť návrat. A potom to znova budeme za 1 až 2 mil. euro, keď sa zmení vláda, zase to transportovať späť do toho Anglicka, alebo to budeme dávať to toho Frankfurtu, mne to je úplne jedno. To zlato je najhoršie, keď ho máme doma a neobchodujeme s ním, a potom to láka zase niekoho ukradnúť. No máme s tým takú skúsenosť, bohužiaľ. To znamená, že vráťme sa, prosím vás pekne, k tomu pragmatizmu. Päť miliónov euro ročne. Môžeme to dať na lieky deťom, na doplatky liekom deťom, matkám s deťmi do 6 rokov. Môžme to dať na doplatky liekov dôchodcom, alebo na akékoľvek zmysluplné iné využitie. Táto vec je čistý populizmus. My sa tu nemusíme chrániť pred Anglickom. Anglicko nám nevyhlasuje vojnu, Anglicko nám nechce ukradnúť naše zlato. Je toto v kompetencii guvernéra Národnej banky a mal by o tom rozhodovať guvernér Národnej banky a nie tuná pred Vianocami si vymyslieť zástupnú tému, lebo nám tečie do topánok cez Threemu. Takže ja by som doporučil skutočne nechať veci na guvernéra Národnej banky. Je veľmi, veľmi nešťastné, že tu dnes nemôže túto vec obhajovať pán Kažimír. A možnože aj preto sa to práve tak narýchlo urobilo, aby náhodou nemohol niečo zmysluplné povedať, lebo pokiaľ viem, tak Národná banka nie je veľmi tým nadšená. Rovnako treba si uvedomiť, že sa to nedá doviesť hneď. Preto, lebo cez toto zlato sa robia rôzne repo obchody, sa robia rôzny biznisy na ktorých ten štát zarába, a tú tie, je to zlato viazané v nejakých obchodoch. Aj keď guvernér, mám informáciu, že už dal pokyn, pokyn dal úradníkom, aby začali vystupovať z tých zmlúv, aby začali uzatvárať tieto obchody, aby bolo, keby sa, myslím, tak hlúpo v tomto parlamente rozhodli, aby bolo schopné, aby sme boli schopní toto zlato dostať domov. Takže v prípade, že to prejde, budeme ho mať doma, štát príde za desať rokov o 50 mil. euro a ja vám naozaj, skutočne zatlieskam. A chcem upozorniť dôchodcov, chcem upozorniť matky s deťmi na túto hlúposť, že práve vám SMER zobral 50 mil. euro v jednom v 10 rokoch na biznise so zlatom a môžete sa rozlúčiť aj s tými doplatkami za lieky a doplatkami pre dôchodkov a deti, matky s deťmi do šesť rokov. To znamená, že nebudeme to mať, z čoho kryť a ja vám naozaj skutočne za takýto populistický krok tlieskam. Ďakujem.